शिक्षा मंत्रालय
सतत विकास की ओर लाभकारी यात्रा पर राष्ट्रीय वेबिनार का आयोजन
सतत विकास सभी के सह-अस्तित्व पर आधारित होना चाहिए और मानव कल्याण तक सीमित नहीं होना चाहिए- श्री भूपेंद्र यादव
शिक्षा मंत्रालय और विश्वविद्यालय अनुदान आयोग ने 17 सितंबर 2021 से 7 अक्टूबर 2021 तक सुशासन पर वेबिनार श्रृंखला के हिस्से के रूप में आज सतत विकास की दिशा में एक लाभकारी यात्रा पर राष्ट्रीय वेबिनार का आयोजन किया। केंद्रीय पर्यावरण, वन और जलवायु परिवर्तन और श्रम व रोजगार मंत्री श्री भूपेंद्र यादव ने उद्घाटन भाषण दिया। इस अवसर पर सचिव, उच्च शिक्षा श्री के. संजय मूर्ति और शिक्षा मंत्रालय व विश्वविद्यालय अनुदान आयोग के अन्य वरिष्ठ अधिकारी उपस्थित थे।
केंद्रीय पर्यावरण, वन और जलवायु परिवर्तन और श्रम व रोजगार मंत्री श्री भूपेंद्र यादव ने पर्यावरण की बिगड़ती दशाऔर हमारे उपभोग के चलते ग्लोबल वार्मिंग, जलवायु परिवर्तन और पानी की कमी की चुनौतियों पर जोर दिया। केंद्रीय मंत्री ने इस बात पर बहस करने की जरूरत पर बल दिया कि सतत विकास प्रकृति के लिए है या पृथ्वी के लिए या इंसानों के लिए। उन्होंने कहा कि सतत विकास सभी के सह-अस्तित्व पर आधारित होना चाहिए और मानव कल्याण तक सीमित नहीं होना चाहिए।
श्री यादव ने जीवन बनाम जीवनशैली का सवाल सामने रखा और कहा कि अपने विकास के लिए जो कुछ हम प्रकृति से ले रहे हैं, उसका विवेकपूर्ण उपयोग करने की आवश्यकता है। मंत्री ने औद्योगिक क्रांति से डिजिटल क्रांति और कृत्रिम बुद्धिमत्ता से संचार और सूचना तक मानवता के विकास को रेखांकित किया। उन्होंने अंतरराष्ट्रीय सौर गठबंधन में भारत की भूमिका पर प्रकाश डाला और बताया कि अक्षय ऊर्जा पर विशेष फोकस दिया जा रहा है। उन्होंने विद्वानों से आह्वान किया कि वे अपने अंत:करण से पर्यावरण की चिंता करें। उन्होंने उच्च शिक्षा संस्थानों से इस बहस को आगे बढ़ाने और धरती मां को नुकसान से बचाए रखने के लिए नए रास्ते तैयार करने की बात कही।
वेबिनार को संबोधित करते हुए उच्च शिक्षा सचिव श्री के. संजय मूर्ति ने शिक्षा के संबंध में सतत विकास के दो आयामों पर प्रकाश डाला। एक, उन्होंने सतत विकास लक्ष्यों के तहत शैक्षिक लक्ष्यों को रेखांकित किया और विस्तार से बताया कि कैसे पहुंच, समानता और व्यावसायिक शिक्षा और प्रशिक्षण पर ध्यान केंद्रित करते हुए राष्ट्रीय शिक्षा नीति को इन लक्ष्यों के साथ जोड़ा गया है। उन्होंने शैक्षिक पारिस्थितिकी तंत्र में पर्यावरणीय स्थिरता के दूसरे आयाम पर भी ध्यान केंद्रित किया। श्री मूर्ति ने स्वच्छता, वृक्षारोपण, जल संरक्षण और प्रबंधन में उच्च शिक्षा संस्थानों के प्रयासों पर भी प्रकाश डाला।
वेबिनार- सतत विकास की दिशा में लाभकारी सफर, के माध्यम से प्रख्यात विद्वानों, शिक्षाविदों, पर्यावरणविदों और प्रशासकों को एक साथ लाया जा सका जिससे वे अधिक जागरूक और जिम्मेदार नागरिक तैयार कर सकें, जो सतत विकास की दिशा में अपना योगदान दें।
जवाहरलाल नेहरू विश्वविद्यालय, नई दिल्ली के कुलपति प्रो. एम. जगदीश कुमार ने अपने मुख्य भाषण में बढ़ती वैश्विक असमानता और बिगड़ती पर्यावरणीय गुणवत्ता को रेखांकित किया। उन्होंने सामाजिक विकास, आर्थिक विकास और पर्यावरण के बीच संतुलन लाने की आवश्यकता पर बल दिया। प्रो. जगदीश ने इसे हासिल करने के लिए स्थानीय, क्षेत्रीय, राष्ट्रीय और वैश्विक स्तर पर समन्वित प्रयासों का भी आह्वान किया।
तकनीकी सत्र की अध्यक्षता प्रो. योगेश सिंह, कुलपति, दिल्ली प्रौद्योगिकी विश्वविद्यालय और पूर्व कुलपति, एम.एस. बड़ौदा विश्वविद्यालय ने की। वेबिनार में विशेषज्ञों के रूप में प्रो. वी. के. जैन, कुलपति, तेजपुर विश्वविद्यालय; प्रो. ए. एस. रघुबंशी, निदेशक, पर्यावरण और सतत विकास संस्थान, बीएचयू और डॉ. राजेश टंडन, उच्च शिक्षा में समुदाय आधारित अनुसंधान और सामाजिक उत्तरदायित्व पर यूनेस्को को-चेयर शामिल हुए।
एमजी/एएम/एएस
(Visitor Counter : 91